b'\n_START_ARTICLE_\nPocota\n_START_SECTION_\nUtseende\n_START_PARAGRAPH_\nStore (13-16 mm) og kraftige, tett h\xc3\xa5rete, sv\xc3\xa6rt humlelignende blomsterfluer. Hodet er p\xc3\xa5fallende lite, kroppen kort og kraftig. Den europeiske arten er farget som en stor jordhumle (Bombus terrestris), med den fremre del av thorax gul, bakre del av thorax og fremre del av bakkroppen svart, s\xc3\xa5 ett gult tverrb\xc3\xa5nd, bakkroppsspissen er kledt med hvite h\xc3\xa5r. Fasett\xc3\xb8ynene er nakne. Antennene er ganske sm\xc3\xa5. Beina er m\xc3\xb8rke og noks\xc3\xa5 slanke. Vingene har en brun tverrflekk i midten.\n_START_SECTION_\nLevevis\n_START_PARAGRAPH_\nDisse fluene finnes i gammel, glissen l\xc3\xb8vskog, for eksempel parker med b\xc3\xb8k. Larvene utvikler seg i r\xc3\xa5tehull i ulike l\xc3\xb8vtr\xc3\xa6r, s\xc3\xa6rlig b\xc3\xb8k. De voksne fluene finner man s\xc3\xa6rlig rundt slike r\xc3\xa5tehull men de bes\xc3\xb8ker ogs\xc3\xa5 blomster. De flyr i mai-juli.\n_START_SECTION_\nUtbredelse\n_START_PARAGRAPH_\nSlekten best\xc3\xa5r av en art (Pocota personata) i Mellom- og Nord-Europa og en art (Pocota bomboides) i det s\xc3\xb8rlige Nord-Amerika. De er regnet som sjeldne overalt. I Norge har Pocota personata blitt funnet \xc3\xa9n gang, i Vestfold i 1998.'